《延平祠怀古》
清代·陈凤昌

群龙涸死鳄鱼生，瀛海波涛日夜鸣。两岛提封同黑痣，廿年正朔奉朱明。

勤王独奋争天力，事父终羞干蛊名。试问奇男元库库，何如当日郑延平。

据浙都闽迹渺然，中兴事业委荒烟。沉沙欲折周郎戟，断水难投战士鞭。

北向称兵天不共，东来辟国地孤悬。孝陵风雨生秋草，未许遗臣荐豆笾。

作者简介：陈凤昌（1865～1906），字鞫谱，又字卜五，号小愚。台湾台南人，原籍福建南安，七岁随父来台。性豪放好学，三十岁始为廪生。乙未之役，曾联络族人吁刘永福领帅守台。而吴彭年殉难八卦山，甚壮之，洒酒为文以祭，有「君为雄鬼，仆作懦夫」之语。越数年，亲负吴彭年骨归葬广东，并以百金寿其母，闻者义之。割台后，见事不可为，乃幽居于家，每眷怀时局，悲愤难抑，辄呼酒命醉。时与连横、胡殿鹏等相互对饮，抗论古今事，盘桓于残山剩水之中，凭吊遗迹。其诗才情敏妙，托兴深微，悲忧穷蹙，感发于心。著有《拾唾》四卷、《小愚斋诗稿》一卷。